***** ΚΑΝΟΝΙΣΜΟΣ (ΕΟΚ) αριθ. 888/85 ΤΗΣ ΕΠΙΤΡΟΠΗΣ της 2ας Απριλίου 1985 για την τροποποίηση του κανονισμού (ΕΟΚ) αριθ. 2394/84 περί προσδιορισμού, για τις αμπελοοινικές περιόδους 1984/85 και 1985/86, των όρων χρησιμοποιήσεως ρητινών ανταλλαγής ιόντων και καθορισμού λεπτομερειών εφαρμογής για την επεξεργασία συμπυκνωμένου διορθωμένου γλεύκους σταφυλής Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 798/85 (2), και ιδίως το άρθρο 46 παράγραφος 6, Εκτιμώντας: ότι το Συμβούλιο επέτρεψε την επεξεργασία και τη χρησιμοποίηση συμπυκνωμένου διορθωμένου γλεύκους σταφυλής· ότι το παράρτημα ΙΙΙ σημείο 1α στοιχείο η) του κανονισμού (ΕΟΚ) αριθ. 337/79 επιτρέπει, για την επεξεργασία του προϊόντος αυτού, τη χρησιμοποίηση ρητινών ανταλλαγής ιόντων υπό τους όρους οι οποίοι καθορίστηκαν από τον κανονισμό (ΕΟΚ) αριθ. 2394/84 (3) της Επιτροπής· ότι, λαμβάνοντας υπόψη την κτηθείσα πείρα όσον αφορά την παρασκευή ρητινών ανταλλαγής ιόντων για την επεξεργασία του συμπυκνωμένου διορθωμένου γλεύκους σταφυλής, είναι απαραίτητο να προσαρμοστεί η μέθοδος ανάλυσης που περιλαμβάνεται στο παράρτημα του τελευταίου αυτού κανονισμού · ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το σημείο 6.2 του παραρτήματος του κανονισμού (ΕΟΚ) αριθ. 2394/84 αντικαθίσταται από το ακόλουθο κείμενο: «6.2. Για τις ανιονικές ρητίνες, διαβιβάζονται οι τρείς διαλύτες εκχυλίσεως (4.1, 4.2 και 4.3) χωριστά διαμέσου των στηλών που προετοιμάστηκαν για το σκοπό αυτό (6.1) με παροχή 350 ως 450 ml ανά ώρα. Κάθε φορά απορρίπτεται το πρώτο λίτρο του όγκου εκλούσεως και συλλέγονται τα δύο επόμενα λίτρα σε βαθμονομημένους ογκομετρικούς κυλίνδρους (5.2). Για τις κατιονικές ρητίνες, απλώς διαβιβάζονται οι δύο διαλύτες 4.1 και 4.2 διαμέσου των στηλών που προετοιμάστηκαν για το σκοπό αυτό.» Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Απριλίου 1985.

[Source: multi_eurlex | Tokens: 2173]